ΓΡΑΠΤΗ ΕΡΩΤΗΣΗ E-0059/00

υποβολή: Avril Doyle (PPE-DE) προς την Επιτροπή

(20 Ιανουαρίου 2000)

Θέμα: Η σχέση ανάμεσα στα διαρθρωτικά ταμεία και τη μη εφαρμογή από κράτος μέλος της ευρωπαϊκής νομοθεσίας για το περιβάλλον

Δεδομένου ότι στις 23 Ιουνίου 1999 η κ. Wulf-Mathies και η κ. Bjerregaard, τότε Επίτροποι, έστειλαν επιστολή στις κυβερνήσεις των κρατών μελών με την οποία τις προειδοποιούσαν για πιθανές καθυστερήσεις στην έγκριση των προγραμμάτων και των σχεδίων, ιδίως αν δεν έστελναν κοινοποιήσεις γιαπό προστασία περιοχές σύμφωνα με την οδηγία για τους οικοτόπους και την οδηγία για τα άγρια πτηνά, ότι τον Φεβρουάριο του 1999 κινήθηκαν δικαστικές διαδικασίες εναντίον της Ιρλανδίας εξαιτίας μη ικανοποιητικής κοινοποίησης και καθυστερήσεων στον ορισμό από την Ιρλανδία των περιοχών που προστατεύονται από την οδηγία για τους οικοτόπους, και ότι η Επιτροπή σκόπευε να προβεί σε αγωγή εναντίον της Ιρλανδίας για παράβαση της οδηγίας για τα άγρια πτηνά, τί πιθανότηταπάρχει να μην προχωρήσει η Επιτροπή στην έγκριση των σχεδίων και των επιχειρησιακών προγραμμάτων της Ιρλανδίας και/ή τί πιθανότηταπάρχει να ανασταλεί η ευρωπαϊκή χρηματοδότηση, εν μέρει ή εξ ολοκλήρου, ως αποτέλεσμα της μη συμμόρφωσης της Ιρλανδίας σχετικά με αυτά τα θέματα;

Απάντηση του κ. Barnier εξ ονόματος της Επιτροπής

(14 Μαρτίου 2000)

Η επιστολή στην οποία αναφέρεται το Αξιότιμο Μέλος του Κοινοβουλίου αποτέλεσε ή αποτελεί επί του παρόντος αντικείμενο παρακολούθησης στο πλαίσιο της αξιολόγησης από την Επιτροπή της αποδοχής των σχεδίων πουποβλήθηκαν από τα κράτη μέλη για την περίοδο προγραμματισμού 2000-2006 και στο πλαίσιο των διαπραγματεύσεων με τις περιφέρειες για τα προγράμματα.

Η Επιτροπή αξιολογεί κάθε σχέδιο ή πρόγραμμα ανάλογα με το ειδικό περιεχόμενο του και σύμφωνα με τις απαιτήσεις της οδηγίας 92/43/ΕΟΚ της 21ης Μαΐου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας(1), της οδηγίας 79/409/ΕΟΚ του Συμβουλίου της 2 Μαΐου 1979 περί της διατηρήσεως των αγρίων πτηνών(2) και των οδηγιών για τους οικοτόπους και τα πουλιά. Εάν λείπουν ορισμένα στοιχεία πληροφόρησης, η σχετική αρχή (συχνά μέσω του κράτους μέλους) πρέπει να αναλάβει ρητή δέσμευση ότι οποιαδήποτε ενδεχόμενη αρνητική επίπτωση στους προστατευόμενους τόπους ή σε εκείνους που πρόκειται να προστατευθούν δυνάμει του Natura 2000 θα αξιολογηθεί και θα ληφθούν τα κατάλληλα μέτρα. Ενδεχομένως, μπορεί να ορισθεί χρονοδιάγραμμα σχετικά με τη δέσμευση αυτή στο πρόγραμμα. Συνεπώς, η πρόοδος του προγράμματος εξαρτάται από το εάν ακολουθείται το χρονοδιάγραμμα.

Η Επιτροπή λυπάται την μη τήρηση από ορισμένα κράτη μέλη, συμπεριλαμβανομένης της Ιρλανδίας, των οδηγιών για τους οικότοπους και τα πουλιά. Έχουν ληφθεί τα κατάλληλα μέτρα όπως προκύπτει από τις δικαστικές διαδικασίες οι οποίες έχουν ήδη αρχίσει.

Οι διαπραγματεύσεις με τις ιρλανδικές αρχές για το σχέδιο που αφορά τη χρηματοδότηση από τα διαρθρωτικά ταμεία για το 2000-2006 προχωρούν σύμφωνα με το χρονοδιάγραμμα που προβλέπεται από τον γενικό κανονισμό των διαρθρωτικών ταμείων και η Επιτροπή πιστεύει ότι τα προβλήματα που αφορούν τις οδηγίες για τους οικότοπους και τα πουλιά θα επιλυθούν ικανοποιητικά.

(1) ΕΕ L 206 της 22.7.1992.

(2) ΕΕ L 103 της 25.4.1979.